**SELETUSKIRI**

**maaeluministri 4. mai 2017. a määruse nr 37 „Põllumajandus-, maamajandus- ja veterinaariavaldkonna praktikatoetus“ muutmine“ eelnõu juurde**

**1. Sissejuhatus**

Määrus kehtestatakse maaelu ja põllumajandusturu korraldamise seaduse § 202 lõike 1 alusel.

Maaeluministri 4. mai 2017. a määrust nr 37 „Põllumajandus-, maamajandus- ja veterinaariavaldkonna praktikatoetus“ muudetakse seoses vajadusega täpsustada nende õppekavade loetelu, millel õppijate praktika juhendamise ja korraldamise eest saab taotleda määruse alusel antavat toetust.

Määruse alusel antava toetuse eesmärk on motiveerida maamajandusvaldkonna ettevõtjaid võtma praktikale õpilasi, kes õpivad statsionaarses õppes, või üliõpilasi, kes õpivad täiskoormusega. Toetuse maksmisega soovitakse kaasa aidata maamajandusvaldkonna ettevõtetes ajakohase praktika korraldamisele töökeskkonnas, hüvitades osaliselt õpilase või üliõpilase praktika juhendamise ja korraldamise kulud. Määrust täiendatakse õigusselguse huvides rakendussättega ja lisa kehtestatakse uues sõnastuses, et oleks selge, millisel õppekaval õppija praktika juhendamise ja korraldamise kulude hüvitamiseks saab määruse alusel antavat toetust taotleda.

Eelnõu ja seletuskirja on ette valmistanud Maaeluministeeriumi teadus- ja arendusosakonna peaspetsialist Liivi Aume-Jänes (625 6257, liivi.aume-janes@agri.ee). Juriidilise ekspertiisi on eelnõule teinud Maaeluministeeriumi õigusosakonna peaspetsialist Maarika Öövel (625 6197, maarika.oovel@agri.ee) ning keeleliselt toimetas eelnõu sama osakonna peaspetsialist Leeni Kohal (625 6165, leeni.kohal@agri.ee).

**2. Eelnõu sisu ja võrdlev analüüs**

Määruse muutmise eesmärk on õigusselguse huvides täpsustada nende õppekavade loetelu, millel õppijate praktika juhendamise ja korraldamise kulude hüvitamiseks saab toetust taotleda.

**Eelnõu punktiga 1** täiendatakse rakendussätet lõikega 2, mille kohaselt võib 2022. aastal praktikatoetust taotleda põllu- või maamajandusvaldkonna õppesuuna õppekaval või veterinaaria õppesuuna õppekaval õppiva õpilase või üliõpilase 2021. aastal läbi viidud praktika juhendamise ja korraldamise kulude osaliseks hüvitamiseks, kui õppekava ja õppekava kood on määruse lisas nimetatud. Rakendussäte on lisatud õigusselguse huvides, et oleks üheselt mõistetav, et lisatud õppekavadel õppijate praktika juhendamise ja korraldamise kulud on toetuskõlblikud.

**Eelnõu punktiga 2** kehtestatakse määruse lisa uues sõnastuses. Lisas uuendatakse õppekavade loetelu. Kehtiva määruse lisas loetletud õppekavadest jäetakse välja neli õppekava, kuna need ei ole enam kasutuses või on kaotanud kehtivuse. Kehtna Kutsehariduskeskuse õppekava liikurmasinatehnik koodiga 133558 on kehtetu 2019. aastast. Räpina Aianduskooli õppekava maastikuehitaja koodiga 202097 on kasutusel mittestatsionaarse õppevormina ja ei vasta seega määruse § 2 lõike 1 punkti 1 tingimustele. Eesti Maaülikooli õppekava toiduainete tehnoloogia koodiga 455 on õppevormiga sessioonõpe ja ei vasta seega määruse § 2 lõike 1 punkti 3 tingimustele. Tallinna Tehnikaülikooli õppekava toidutehnika ja tootearendus koodiga 1921 vastuvõtt on lõpetatud õppekava ümberkorraldamise tõttu, 2021. aastal praktikaid ei toimunud, järgnevateks aastateks praktikaid ei planeerita. Uue nimetuse on saanud Eesti Maaülikooli õppekava koodiga 460, mis kannab nüüd nimetust metsamajandus ja metsaökoloogia. Õppekava nimetus on muudetud Eesti Maaülikooli senati 17.06.2021 otsusega  nr 1-27/14. Õppekavale metsamajandus, õppekavakoodiga 460 õppima asunud üliõpilased jätkavad õppekaval nimetusega metsamajandus ja metsaökoloogia. Nende praktikate korraldamine ja juhendamine on toetuskõlblikud 2021. aastal ja järgnevatel aastatel sooritatud praktikate osas õppekava metsamajandus ja metsaökoloogia õppekavakood 460 järgi. Õppeasutused on avanud ka uusi õppekavasid, mis on sama nimetusega, kuid uue õppekava koodiga. Sama nimetuse kasutamisel on toetuskõlblikud lisas olevad ja muudatusega lisanduvad, varasemast erineva koodiga uued õppekavad. Lisandub 16 õppekava. Õppekavade andmeid, nimetusi ja koode on kontrollitud Eesti Hariduse Infosüsteemis ja täpsustatud õppeasutustega.

**3. Eelnõu vastavus Euroopa Liidu õigusele**

Eelnõu ei ole seotud Euroopa Liidu õigusega. Määruse alul antavat toetust ei käsitata riigiabina.

**4. Määruse mõjud**

Määruse muudatusel ei ole otsest ja olulist sotsiaalset, sealhulgas demograafilist mõju. Määruse muudatusega ei kaasne otsest ja olulist mõju riigi julgeolekule ning välissuhetele, elu- ja looduskeskkonnale ega regionaalarengule.

Määruse muudatusega kaasneb majanduslik ja administratiivne mõju. Muudatuse tulemusena kaob ebavõrdsus kehtiva määruse lisas sätestatud ja õppeasutuste poolt aastatel 2019 kuni 2021 lisatud õppekavadel, näiteks sarnase nimetusega, kuid uue õppekava koodiga õppekaval õppijate vahel. Õppeasutuste poolt eelnimetatud ajavahemikul loodud uue nimetuse ja koodiga õppekavade puhul ei olnud võimalik taotleda praktika juhendamise ja korraldamise eest toetust. Praktikat pakkuvas ettevõttes võis seega olla samaaegselt õppeasutuse ühe õppesuuna ja õppekavarühma mitu praktikanti, kelle praktika sooritamine oli ühesugune, kuid toetuskõlblikuks osutus vaid lisas olevatel õppekavadel ja õppekavakoodidel õppivate praktikantide juhendamine ja praktika korraldamine.

Mõju Põllumajanduse Registrite ja Informatsiooni Ameti töökoormusele ning õppeasutuste halduskoormusele on vähene.

Mõju õpilaste ja üliõpilaste praktika sooritamise võimalustele on positiivne, väheneb ebavõrdsus lisas nimetatud ja seni kõrvale jäänud, kuid määruse muudatusega lisatud õppekavadel õppivate õpilaste ja üliõpilaste vahel. Õppeasutuse poolt alates 2019. aastast loodud õppekavade praktika juhendamine ja korraldamine, mis vastasid määruse eesmärgile, kuid ei sisaldunud lisas, ei olnud toetuskõlblikud. Lisa kaasajastamine suurendab õppekavade arvu, millel õppivate õpilaste ja üliõpilaste praktika korraldamise ja juhendamise eest toetust antakse, ning rohkem ettevõtjaid saab võimaluse taotleda toetust.

Mõju praktika korraldajatele ja juhendajatele on positiivne. Lisandub praktikante, kes õpivad lisas nimetatud õppekaval. Ettevõtetes korraldatud praktika suurendab tööandjate osalust kutse- ja kõrghariduse kujundamisel. Paraneb kutseoskuste kvaliteet ja vastavus tööturu nõudmistele.

**5. Määruse rakendamisega seotud tegevused, vajalikud kulutused ja määruse rakendamise eeldatavad tulud**

Määruse rakendamisega ei kaasne lisategevusi ega -kulutusi riigieelarve vahenditest.

Samuti ei kaasne määruse rakendamisega tulusid.

**6. Määruse jõustumine**

Määrus jõustub üldises korras.

**7. Eelnõu kooskõlastamine, huvirühmade kaasamine ja avalik konsultatsioon**

Eelnõu esitatakse eelnõude infosüsteemi EIS kaudu kooskõlastamiseks Haridus- ja Teadusministeeriumile, Rahandusministeeriumile ning saadetakse e-posti teel arvamuse avaldamiseks Põllumajanduse Registrite ja Informatsiooni Ametile.

Eelnõu koostamisel konsulteeriti õppekavade osas valdkonna kutseõppeasutuste, Eesti Maaülikooli ja Tallinna Tehnikaülikooli esindajatega.

(allkirjastatud digitaalselt)

Tiina Saron

Kantsler